b'\n_START_ARTICLE_\nGlykosyylitransferaasit\n_START_PARAGRAPH_\nGlykosyylitransferaasit eli transglykolaasit ovat transferaaseihin kuuluvia entsyymej\xc3\xa4, jotka katalysoivat glykosidisen sidoksen muodostumista. Ne ovat t\xc3\xa4rke\xc3\xa4ss\xc3\xa4 roolissa polysakkaridien ja glykoproteiinien biosynteesiss\xc3\xa4. Glykosyylitransferaasien EC-numero on muotoa EC 2.4.x.x.\n_START_SECTION_\nRakenne ja luokittelu\n_START_PARAGRAPH_\nGlykosyylitransferaasit ovat hyvin spesifisi\xc3\xa4 sen suhteen, mink\xc3\xa4 sokeriryhm\xc3\xa4n ne siirt\xc3\xa4v\xc3\xa4t luovuttajamolekyylilt\xc3\xa4 vastaanottavalle substraatille. T\xc3\xa4m\xc3\xa4n vuoksi luokkaan kuuluvia entsyymej\xc3\xa4 on lukuisia ja eri rakenteellisesti ja toiminnallisesti samankaltaisista glykosyylitransferaaseista koostuvia entsyymiperheit\xc3\xa4 on tunnistettu 112. Tyypillisimm\xc3\xa4t fosfosokereja ja nukleotidifosfaattisokereita glykosyyliryhm\xc3\xa4n l\xc3\xa4htein\xc3\xa4 k\xc3\xa4ytt\xc3\xa4vien glykosyylitransferaasien perusrakenteet ovat niin kutsutut GT-A- ja GT-B-rakenteet. Lipidifosfaattisokereita k\xc3\xa4ytt\xc3\xa4vien entsyymien rakenteet eroavat n\xc3\xa4ist\xc3\xa4 ja muistuttavat l\xc3\xa4heisimmin lysotsyymi\xc3\xa4._NEWLINE_Glykosyylitransferaasit voidaan luokitella eri alaluokkiin sen mukaan mik\xc3\xa4 siirtyv\xc3\xa4n sokeriosan rakenne on. Niin kutsutut heksosyylitransferaasit (EC 2.4.1.x) katalysoivat reaktioita, joissa syntyy glykosidinen sidos vastaanottavan substraatin ja heksoosisokerin v\xc3\xa4lille, pentosyylitransferaasit (EC 2.4.2.x) liitt\xc3\xa4v\xc3\xa4t pentoosiryhmi\xc3\xa4 ja muita sokeriryhmi\xc3\xa4 liitt\xc3\xa4v\xc3\xa4t glykosyylitransferaasit kuuluvat alaluokkaan EC 2.4.99.x.'